CELEX: 32018R0674
Language: hr
Date: 2017-11-17 00:00:00
Title: Delegirana uredba Komisije (EU) 2018/674 оd 17. studenoga 2017. o dopuni Direktive 2014/94/EU Europskog parlamenta i Vijeća u pogledu mjesta za punjenje motornih vozila kategorije L, opskrbe električnom energijom s kopna plovila na unutarnjim vodnim putovima i mjesta za opskrbu ukapljenim prirodnim plinom vodnog prometa te o izmjeni te direktive u pogledu priključaka za motorna vozila za opskrbu plinovitim vodikom (Tekst značajan za EGP. )

4.5.2018   
            
            
               HR
            
            
               Službeni list Europske unije
            
            
               L 114/1
            
         DELEGIRANA UREDBA KOMISIJE (EU) 2018/674
   оd 17. studenoga 2017.
   o dopuni Direktive 2014/94/EU Europskog parlamenta i Vijeća u pogledu mjesta za punjenje motornih vozila kategorije L, opskrbe električnom energijom s kopna plovila na unutarnjim vodnim putovima i mjesta za opskrbu ukapljenim prirodnim plinom vodnog prometa te o izmjeni te direktive u pogledu priključaka za motorna vozila za opskrbu plinovitim vodikom
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (1), a posebno njezin članak 4. stavak 14., članak 5. stavak 3. i članak 6. stavak 11.,
   budući da:
   
               (1)
            
            
               Komisija radom na normizaciji nastoji osigurati da se tehničke specifikacije za interoperabilnost mjesta za punjenje i opskrbu odrede u europskim ili međunarodnim normama tako da se potrebne tehničke specifikacije utvrde uzimajući u obzir postojeće europske norme i povezane međunarodne normizacijske aktivnosti.
            
         
               (2)
            
            
               U skladu s člankom 10. stavkom 1. Uredbe (EU) br. 1025/2012 Europskog parlamenta i Vijeća (2) Komisija je od Europskog odbora za normizaciju (CEN) i Europskog odbora za elektrotehničku normizaciju (Cenelec) zatražila (3) da izrade i prilagode odgovarajuće europske norme ili da izmijene postojeće europske norme za: opskrbu električnom energijom cestovnog i pomorskog prometa te plovidbe unutarnjim vodama; opskrbu cestovnog prometa vodikom; opskrbu prirodnim plinom, među ostalim i biometanom, cestovnog i pomorskog prometa te plovidbe unutarnjim vodama.
            
         
               (3)
            
            
               Norme koje su izradili CEN i Cenelec prihvatila je europska industrija kako bi se u cijeloj Uniji osigurala mobilnost s vozilima i plovilima na različita goriva.
            
         
               (4)
            
            
               CEN i Cenelec obavijestili su Komisiju dopisom od 13. srpnja 2017. o normama koje bi se primjenjivale na javno dostupna mjesta za punjenje izmjeničnom strujom motornih vozila kategorije L.
            
         
               (5)
            
            
               CEN i Cenelec donijeli su u srpnju 2016. i objavili u studenome 2016. normu EN ISO 17268 „Priključni uređaji za punjenje gorivom terenskih vozila na plinoviti vodik”.
            
         
               (6)
            
            
               CEN i Cenelec donijeli su i u veljači 2017. objavili normu EN ISO 20519 „Brodovi i pomorska tehnologija – Specifikacija za ukrcavanje goriva u brodove na ukapljeni prirodni plin”.
            
         
               (7)
            
            
               Prije toga CEN i Cenelec donijeli su u prosincu 2009. i objavili u veljači 2010. normu EN 15869-2 „Plovni objekti unutarnje plovidbe – Električni priključak s kopna, trofazne izmjenične struje 400 V, do 63 A, 50 Hz – 2. dio: Uređaj na kopnu, sigurnosni zahtjevi”.
            
         
               (8)
            
            
               Obavljeno je savjetovanje sa stručnom skupinom Forum za održivi promet, koja je dala preporuke o normama koje su predmet ovog delegiranog akta.
            
         
               (9)
            
            
               Komisija bi trebala dopuniti i izmijeniti Direktivu 2014/94/EU s upućivanjima na europske norme koje su izradili CEN i Cenelec.
            
         
               (10)
            
            
               Kad se delegiranim aktima određuju, ažuriraju ili dopunjuju nove tehničke specifikacije utvrđene u Prilogu II. Direktivi 2014/94/EU, treba primjenjivati prijelazno razdoblje od 24 mjeseca. Datumi objave normi dogovoreni su nakon rasprave s CEN-om i Cenelecom te uzimajući u obzir datum puštanja u rad novih mjesta za punjenje i opskrbu, kako je utvrđeno Direktivom 2014/94/EU, usavršavanje relevantnih tehnologija i tekući rad međunarodnih organizacija za normizaciju,
            
         DONIJELA JE OVU UREDBU:
   Članak 1.
   Javno dostupna mjesta za punjenje izmjeničnom strujom snage do 3,7 kVA rezervirana za električna vozila kategorije L moraju biti opremljena barem jednim od sljedećih elemenata:
   
               (a)
            
            
               utičnicama ili priključcima za vozila tipa 3a kako su opisani u normi EN 62196-2 (za mehanizam punjenja 3);
            
         
               (b)
            
            
               utičnicama i priključcima u skladu s normom IEC 60884 (za mehanizme punjenja 1 i 2).
            
         Javno dostupna mjesta za punjenje izmjeničnom strujom snage veće od 3,7 kVA rezervirana za električna vozila kategorije L trebala bi biti opremljena, radi interoperabilnosti, barem utičnicama ili priključcima za vozila tipa 2 kako su opisani u normi EN 62196-2.
   Članak 2.
   Opskrba električnom energijom s kopna plovila na unutarnjim vodnim putovima mora biti u skladu s normom EN 15869-2 „Plovni objekti unutarnje plovidbe – Električni priključak s kopna, trofazne izmjenične struje 400 V, do 63 A, 50 Hz – 2. dio: Uređaj na kopnu, sigurnosni zahtjevi”.
   Članak 3.
   Mjesta za opskrbu UPP-om plovila na unutarnjim vodnim putovima ili morskih brodova koji nisu obuhvaćeni Međunarodnim kodeksom za gradnju i opremanje brodova za prijevoz ukapljenog plina u razlivenom stanju (kodeks IGC) moraju biti u skladu s normom EN ISO 20519.
   Članak 4.
   U Prilogu II. Direktivi 2014/94/EU točka 2.4. zamjenjuje se sljedećim:
   
      
                  „2.4.
               
               
                  Priključci za opskrbu motornih vozila plinovitim vodikom moraju biti u skladu s normom EN ISO 17268 ‚Priključni uređaji za punjenje gorivom terenskih vozila na plinoviti vodik’.”
               
            
   Članak 5.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 24. svibnja 2020.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. studenoga 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 307, 28.10.2014., str. 1.
   
   
      (2)  Uredba (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (SL L 316, 14.11.2012., str. 12.).
   
      (3)  M/533 Provedbena odluka Komisije C(2015) 1330 final od 12. ožujka 2015. o zahtjevu za normizaciju upućenom europskim organizacijama za normizaciju, u skladu s Uredbom (EU) br. 1025/2012 Europskog parlamenta i Vijeća, radi izrade nacrta europskih normi za infrastrukturu za alternativna goriva.